1.8 การจัดการ

[]

(1) โครงสร้างการจัดการ

คณะกรรมการบริษัท

ณ วันที่ 31 กรกฎาคม 2552 คณะกรรมการบริษัท ประกอบด้วยกรรมการ 15 ท่าน ดังนี้

  ----- ----------------------------- ------------------------------------
  1.    นายจตุพร สิหนาทกถากุล            ประธานกรรมการ

  2.    นพ. เจริญ มีนสุข                 กรรมการ และกรรมการผู้อำนวยการแพทย์

  3.    นายสุชาติ สิหนาทกถากุล            กรรมการ

  4.    นายเลิศศักดิ์ อัตศาสตร์             กรรมการ

  5.    ศ.นพ. เดชา ตันไพจิตร            กรรมการ และกรรมการแพทย์

  6.    นพ. ปรีดี เหตระกูล               กรรมการ

  7.    นพ. ประภาส ธีระกุล              กรรมการ และรองผู้อำนวยการแพทย์

  8.    นายประภัทร สุทธาเวศ             กรรมการ และที่ปรึกษาอาวุโส

  9.    นายสุเมธ เจนเจษฎา              กรรมการ

  10.   พล.ต.อ.สวัสดิ์ อมรวิวัฒน์           กรรมการ

  11.   นพ.อาคม เชียรศิลป์               กรรมการ

  12.   นายฐิติ สิหนาทกถากุล              กรรมการ

  13.   นายไกรศักดิ์ ขัดคำ                กรรมการอิสระ และประธานกรรมการตรวจสอบ

  14.   นพ.เชิดศักดิ์ ธีระบุตร              กรรมการอิสระ และกรรมการตรวจสอบ

  15.   นายปัญญา อิสระวรวาณิช            กรรมการอิสระ และกรรมการตรวจสอบ
  ----- ----------------------------- ------------------------------------

  เลขานุการบริษัท

นายก้องภัค ลออเอก

กรรมการผู้มีอำนาจลงนามแทนบริษัท

ประกอบด้วยกรรมการสองในหกคนนี้ลงลายมือชื่อร่วมกันได้แก่ นายจตุพร สิหนาทกถากุล นพ. เจริญ
มีนสุข นายประภัทร สุทธาเวศ นพ. ประภาส ธีระกุล นายเลิศศักดิ์ อัตศาสตร์ และ นพ. ปรีดี
เหตระกูล พร้อมประทับตราสำคัญของบริษัท

ขอบเขต หน้าที่ และความรับผิดชอบของคณะกรรมการบริษัท มีดังนี้

คณะกรรมการมีอำนาจและหน้าที่และความรับผิดชอบในการจัดการบริษัท ให้เป็นไปตามกฎหมาย
วัตถุประสงค์ และข้อบังคับของบริษัท
ตลอดจนมติของที่ประชุมผู้ถือหุ้นที่ชอบด้วยกฎหมายด้วยความซื่อสัตย์สุจริตและระมัดระวังรักษาผลประโยชน์ของบริษัท
โดยสรุปอำนาจหน้าที่ที่สำคัญได้ ดังนี้

(ก) จัดให้มีการประชุมผู้ถือหุ้นเป็นการประชุมสามัญประจำปี ภายใน 4 เดือนนับแต่
วันสิ้นสุดรอบระยะเวลาบัญชีของบริษัท

(ข) จัดให้มีการประชุมคณะกรรมการอย่างน้อย 3 เดือนต่อครั้ง

(ค) จัดให้มีการทำงบดุลและงบกำไรขาดทุนของบริษัท ณ วันสิ้นสุดรอบระยะเวลาบัญชีของบริษัท
ซึ่งผู้สอบบัญชีตรวจสอบแล้ว และนำเสนอต่อที่ประชุมผู้ถือหุ้นเพื่อพิจารณาและอนุมัติ

(ง) คณะกรรมการอาจมอบอำนาจให้กรรมการคนหนึ่งหรือหลายคน
หรือบุคคลอื่นใดปฏิบัติการอย่างหนึ่งอย่างใดแทนคณะกรรมการได้
โดยอยู่ภายใต้การควบคุมของคณะกรรมการ
หรืออาจมอบอำนาจเพื่อให้บุคคลดังกล่าวมีอำนาจตามที่คณะกรรมการเห็นสมควร
และภายในระยะเวลาที่คณะกรรมการเห็นสมควร
ซึ่งคณะกรรมการอาจยกเลิกเพิกถอนเปลี่ยนแปลงหรือแก้ไขบุคคลที่ได้รับมอบอำนาจหรืออำนาจนั้นๆ
ได้เมื่อเห็นสมควร

ทั้งนี้
คณะกรรมการบริษัทอาจมอบอำนาจให้กรรมการผู้อำนวยการมีอำนาจหน้าที่ในการปฏิบัติงานต่างๆ
โดยมีรายละเอียดการมอบอำนาจตามขอบเขตอำนาจหน้าที่ของกรรมการผู้อำนวยการซึ่งการมอบอำนาจนั้น
ต้องไม่มีลักษณะเป็นการมอบอำนาจที่ทำให้กรรมการผู้อำนวยการสามารถพิจารณาและอนุมัติรายการที่ตนหรือบุคคลที่อาจมีความขัดแย้งมีส่วนได้เสียหรือมีความขัดแย้งทางผลประโยชน์อื่นใด
ทำกับบริษัทหรือบริษัทย่อย (ถ้ามี)
ยกเว้นเป็นการอนุมัติรายการที่เป็นไปตามนโยบายและหลักเกณฑ์ที่คณะกรรมการบริษัทพิจารณาและอนุมัติไว้แล้ว

(จ) กำหนดนโยบาย เป้าหมาย แนวทาง แผนงานและงบประมาณของบริษัท
ควบคุมกำกับดูแลการบริหารและการจัดการของกรรมการผู้อำนวยการให้เป็นไปตามนโยบายที่ได้รับมอบหมาย
เว้นแต่ในเรื่องดังต่อไปนี้ คณะกรรมการต้องได้รับมติอนุมัติจากที่ประชุมผู้ถือหุ้นก่อนการดำเนินการ
อันได้แก่ เรื่องที่กฎหมายกำหนดให้ต้องได้รับมติอนุมัติจากที่ประชุม ผู้ถือหุ้น เช่น การเพิ่มทุน
การลดทุน การขายหรือโอนกิจการของบริษัททั้งหมดหรือบางส่วนที่สำคัญให้แก่บุคคลอื่น
หรือการซื้อหรือรับโอนกิจการของบริษัทอื่นมาเป็นของบริษัท การแก้ไขหนังสือบริคณห์สนธิหรือข้อบังคับ
เป็นต้น

นอกจากนี้ คณะกรรมการบริษัทยังมีขอบเขต
หน้าที่ในการกำกับดูแลให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย เช่น การทำรายการที่เกี่ยวโยงกัน
และการซื้อหรือขายทรัพย์สินที่สำคัญตามกฎเกณฑ์ของตลาดหลักทรัพย์แห่งประเทศไทยหรือกฎหมายที่เกี่ยวข้องกับธุรกิจของบริษัท

(ฉ) พิจารณาโครงสร้างการบริหารงาน
แต่งตั้งกรรมการผู้อำนวยการและคณะกรรมการอื่นตามความเหมาะสม

(ช) ติดตามผลการดำเนินงานให้เป็นไปตามแผนงานและงบประมาณอย่างต่อเนื่อง

(ซ) กรรมการจะต้องไม่ประกอบกิจการอันมีสภาพอย่างเดียวกัน
และเป็นการแข่งขันกับกิจการของบริษัท หรือเข้าเป็นหุ้นส่วนในห้างหุ้นส่วนสามัญ
หรือเป็นหุ้นส่วนไม่จำกัดความรับผิดในห้างหุ้นส่วนจำกัด หรือเป็นกรรมการของบริษัท เอกชน
หรือบริษัทอื่นที่ประกอบกิจการอันมีสภาพอย่างเดียวกัน
และเป็นการแข่งขันกับกิจการของบริษัทไม่ว่าจะทำเพื่อประโยชน์ตนหรือเพื่อประโยชน์ผู้อื่น
เว้นแต่จะได้แจ้งให้ที่ประชุมผู้ถือหุ้นทราบก่อนที่จะมีมติแต่งตั้ง

(ฌ) กรรมการต้องแจ้งให้บริษัททราบโดยไม่ชักช้า หากมีส่วนได้เสียไม่ว่าโดยตรงหรือ
โดยอ้อมในสัญญาที่บริษัททำขึ้น หรือถือหุ้น หรือหุ้นกู้เพิ่มขึ้นหรือลดลงในบริษัทหรือบริษัทในเครือ

ขอบเขต หน้าที่ และความรับผิดชอบของประธานกรรมการ มีดังนี้

(ก) ร่วมพิจารณาเรื่องการจัดสรรงบประมาณประจำปีตามที่ฝ่ายจัดการเสนอ
ก่อนที่จะนำเสนอให้คณะกรรมการบริษัทพิจารณาอนุมัติ

  (ข) อนุมัติการจัดซื้อจัดจ้างในวงเงินไม่เกิน 5,000,000 บาทต่อครั้ง

ทั้งนี้ อำนาจของประธานกรรมการจะไม่รวมถึงอำนาจในการอนุมัติรายการใดที่อาจมีความขัดแย้ง
หรือรายการใดที่ประธานกรรมการหรือบุคคลที่เกี่ยวโยงกันกับประธานกรรมการมีส่วนได้ส่วนเสีย
หรือผลประโยชน์ในลักษณะอื่นใดขัดแย้งกับบริษัทหรือบริษัทย่อย (ถ้ามี)
ตามกฎเกณฑ์ของตลาดหลักทรัพย์แห่งประเทศไทย
ซึ่งการอนุมัติรายการในลักษณะดังกล่าวจะต้องเสนอต่อที่ประชุม
คณะกรรมการและ/หรือที่ประชุมผู้ถือหุ้นเพื่อพิจารณาและอนุมัติรายการดังกล่าวตามที่ข้อบังคับของบริษัท
หรือกฎหมายที่เกี่ยวข้องกำหนด
เว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัท
ที่คณะกรรมการกำหนดกรอบการพิจารณาไว้ชัดเจนแล้ว

คณะกรรมการตรวจสอบ

ณ วันที่ 31 กรกฎาคม 2552 คณะกรรมการตรวจสอบ ประกอบด้วยกรรมการ 3 ท่าน ดังนี้

1.  นายไกรศักดิ์ ขัดคำ ประธานกรรมการตรวจสอบ

2.  น.พ.เชิดศักดิ์ ธีระบุตร กรรมการตรวจสอบ

3.  นายปัญญา อิสระวรวาณิช กรรมการตรวจสอบ

โดยมีนายปัญญา อิสระวรวาณิช ซึ่งปัจจุบันเป็นอาจารย์ประจำ ดำรงตำแหน่งผู้ช่วยศาสตราจารย์
ประจำภาควิชาการบัญชี คณะพาณิชยศาสตร์และการบัญชี มหาวิทยาลัยธรรมศาสตร์
และเป็นผู้สอบบัญชีรับอนุญาตแห่งประเทศไทย
เป็นมีผู้ความรู้และประสบการณ์ในการสอบทานงบการเงินของบริษัท

เลขานุการคณะกรรมการตรวจสอบ

นายก้องภัค ลออเอก

ขอบเขต หน้าที่ และความรับผิดชอบของคณะกรรมการตรวจสอบ มีดังนี้

(ก) สอบทานให้บริษัทมีการรายงานทางการเงินอย่างถูกต้องและเพียงพอ
โดยประสานงานกับผู้สอบบัญชีและผู้บริหาร
ที่รับผิดชอบจัดทำรายงานทางการเงินทั้งรายไตรมาสและประจำปี
คณะกรรมการตรวจสอบอาจเสนอแนะให้ผู้สอบบัญชีสอบทานหรือตรวจสอบรายการใดๆ
ที่เห็นว่าจำเป็นและเป็นเรื่องสำคัญในระหว่างการตรวจสอบบัญชีของบริษัทได้

(ข) สอบทานให้บริษัทมีระบบการควบคุมภายใน (Internal Control) และการตรวจสอบภายใน
(Internal Audit) ที่เหมาะสมและมีประสิทธิภาพ
โดยสอบทานร่วมกับผู้สอบบัญชีและผู้ตรวจสอบภายใน

(ค) สอบทานให้บริษัทปฏิบัติตามกฎหมาย ว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

(ง) พิจารณา คัดเลือก เสนอแต่งตั้ง และเสนอค่าตอบแทนผู้สอบบัญชีของบริษัท
โดยคำนึงถึงความน่าเชื่อถือ
ความเพียงพอของทรัพยากรและปริมาณงานตรวจสอบของบริษัทผู้สอบบัญชีนั้น
รวมถึงความเป็นอิสระและประสบการณ์ของบุคลากรที่ได้รับมอบหมายให้ทำการตรวจสอบบัญชีของบริษัท

(จ) พิจารณาการเปิดเผยข้อมูลของบริษัทในกรณีที่เกิดรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

(ฉ) ปฏิบัติการอื่นใดตามที่คณะกรรมการของบริษัทมอบหมาย
และคณะกรรมการตรวจสอบเห็นชอบด้วย เช่น
ทบทวนนโยบายการบริหารทางการเงินและการบริหารความเสี่ยง
ทบทวนการปฏิบัติตามจรรยาบรรณทางธุรกิจของผู้บริหารของบริษัทในรายงานสำคัญๆ
ที่ต้องเสนอสาธารณชนตามที่กฎหมายกำหนด ได้แก่ บทรายงานและการวิเคราะห์ของฝ่ายบริหาร
เป็นต้น

(ช) จัดทำรายงานการสอบทานกิจกรรมของคณะกรรมการตรวจสอบ
โดยเปิดเผยไว้ในรายงานประจำปีของบริษัทซึ่งรายงานดังกล่าวต้องลงนามโดยประธานคณะกรรมการตรวจสอบ
รวมทั้งให้ความเห็นเกี่ยวกับกระบวนการจัดทำและการเปิดเผยข้อมูลในรายงานทางการเงินถึงความถูกต้องครบถ้วนและเชื่อถือได้
และความเห็นเกี่ยวกับความเพียงพอของระบบการควบคุมภายในของบริษัท
ลงนามโดยประธานคณะกรรมการตรวจสอบ

(ซ) รายงานการดำเนินงานของคณะกรรมการตรวจสอบ
ให้คณะกรรมการบริษัททราบเป็นประจำอย่างน้อยไตรมาสละหนึ่งครั้ง

(ฌ) ร่วมให้ความเห็นในการพิจารณาผลงาน การแต่งตั้ง การถอดถอน
และกำหนดค่าตอบแทนของผู้ตรวจสอบภายใน

(ญ) ประชุมร่วมกับผู้สอบบัญชีและผู้ตรวจสอบภายใน โดยไม่มีฝ่ายบริหารเข้าร่วมประชุม
อย่างน้อยปีละ 1 ครั้ง เพื่อขอความเห็นในเรื่องต่าง ๆ

โดยกำหนดวาระการดำรงตำแหน่งของกรรมการตรวจสอบของบริษัท ดังต่อไปนี้

(1) ประธานกรรมการตรวจสอบ 2 ปี

(2) กรรมการตรวจสอบ 2 ปี

ทั้งนี้ เมื่อครบวาระการดำรงตำแหน่งแล้ว
ประธานกรรมการตรวจสอบและกรรมการตรวจสอบที่พ้นจากตำแหน่งตามวาระอาจได้รับการแต่งตั้งให้กลับเข้าดำรงตำแหน่งได้อีก

คุณสมบัติของกรรมการตรวจสอบและกระบวนการสรรหา

คณะกรรมการบริษัทจะเป็นผู้แต่งตั้งคณะกรรมการตรวจสอบอย่างน้อย 3 ท่าน
ที่มีคุณสมบัติตามที่กฎหมายว่าด้วยหลักทรัพย์และตลาดหลักทรัพย์ รวมถึงประกาศข้อบังคับ
และ/หรือระเบียบของคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทยกำหนด ทั้งนี้กรรมการตรวจสอบอย่างน้อย 1 ท่าน
ต้องเป็นผู้มีความรู้ด้านการบัญชีและการเงิน โดยแต่ละท่านจะมีวาระการดำรงตำแหน่งคราวละ 2 ปี
โดยกรรมการตรวจสอบต้องมีคุณสมบัติดังนี้

1) ถือหุ้นไม่เกินร้อยละห้าของจำนวนหุ้นที่มีสิทธิออกเสียงทั้งหมดของบริษัท บริษัทใหญ่ บริษัทย่อย
บริษัทร่วมหรือนิติบุคคลของบุคคลที่อาจมีความขัดแย้ง

2) ไม่มีส่วนร่วมในการบริหารของบริษัท ไม่เป็นลูกจ้าง พนักงาน ที่ปรึกษาที่ได้เงินเดือนประจำ
หรือผู้มีอำนาจควบคุมบริษัท บริษัทใหญ่ บริษัทย่อย บริษัทร่วม
หรือนิติบุคคลของบุคคลที่อาจมีความขัดแย้ง

3) ไม่มีความสัมพันธ์ทางสายโลหิต ทางการสมรส
หรือโดยการจดทะเบียนตามกฎหมายกับบุคคลที่อาจมีความขัดแย้งในระดับ บิดา มารดา บุตร
หรือญาติสนิท

4) ไม่มีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม
หรือนิติบุคคลของบุคคลที่อาจมีความขัดแย้งในลักษณะที่อาจเป็นการขัดขวางการใช้วิจารณญาณอย่างอิสระ
และไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัท

5) เป็นผู้มีความรู้ความสามารถและประสบการณ์ที่เพียงพอ
ที่จะสามารถทำหน้าที่ในการสอบทานความน่าเชื่อถือของงบการเงิน
รวมถึงทำหน้าที่อื่นในฐานะกรรมการตรวจสอบ

6) กรรมการตรวจสอบต้องสามารถแสดงความเห็น
และให้ข้อแนะนำต่อรายงานการตรวจสอบระบบควบคุมภายในจากฝ่ายตรวจสอบภายในหรือผู้ให้บริการตรวจสอบภายในของบริษัท

ผู้บริหาร

ข้อมูลปรับปรุงล่าสุด ณ วันที่ 1 กันยายน 2552 คณะผู้บริหารประกอบด้วย ผู้บริหาร 10 ท่าน ดังนี้

  1. น.พ. เจริญ มีนสุข กรรมการผู้อำนวยการแพทย์

  2. น.พ. ครรชิต อมาตยกุล รองผู้อำนวยการแพทย์และผู้อำนวยการแพทย์

  นอกเวลา

  3. น.พ. ประภาส ธีระกุล รองผู้อำนวยการแพทย์

  4. น.พ.ชัยพร ภัทราคม ผู้อำนวยการฝ่ายปฏิบัติการพิเศษ

  5. นางอำไพ พยัคคง ผู้อำนวยการบริหาร

  6. นางชฎารัตน์ ศิริวัฒน์ รักษาการผู้อำนวยการฝ่ายการพยาบาล

  7. นางน้ำเพ็ชร สรัคคานนท์ รองผู้อำนวยการฝ่ายการพยาบาล

  8. นางสาวมาลี บุญลีชัย รองผู้อำนวยการบริหาร

  9. นางสาวธิดารัตน์ โชติรัตน์ รักษาการรองผู้อำนวยการบริหาร

  10. นายปิติภัทร สิหนาทกถากุล ผู้ช่วยผู้อำนวยการบริหาร

ขอบเขต หน้าที่ และความรับผิดชอบของกรรมการผู้อำนวยการแพทย์ มีดังนี้

กรรมการผู้อำนวยการแพทย์ มีอำนาจ หน้าที่
และความรับผิดชอบในการบริหารงานในเรื่องเกี่ยวกับการดำเนินงานตามปกติธุระด้านแพทย์
ดังต่อไปนี้

(ก) ควบคุมดูแลการให้บริการรักษาพยาบาล รวมถึงการบริหารงานประจำวันของแพทย์ พยาบาล
เภสัชกร และบุคลากรทางการแพทย์อื่นๆ ให้เป็นไปตามกฎระเบียบของกระทรวงสาธารณสุข
แพทยสภา สภาพยาบาล เภสัชสภา

(ข) ดำเนินการหรือปฏิบัติงานให้เป็นไปตามนโยบาย แผนงาน
และงบประมาณที่ได้อนุมัติจากคณะกรรมการบริษัทร่วมกับกรรมการผู้อำนวยการบริหาร

(ค) พิจารณา คัดเลือกบุคลากรทางการแพทย์ ที่มีความรู้ ความชำนาญ
มาร่วมงานกับโรงพยาบาลหรือให้ออกจากงาน

(ง) พิจารณา ควบคุม ดูแลการพิจารณาคัดเลือก ยา เวชภัณฑ์ เครื่องมือทางการแพทย์
และอุปกรณ์ที่เกี่ยวข้องทางการแพทย์
โดยประสานงานกับกรรมการผู้อำนวยการบริหารในการดำเนินการจัดซื้อต่อไป

(จ) ร่วมกับกรรมการผู้อำนวยการบริหารพิจารณาเงินเดือน เงินบำเหน็จ
เงินค่าตอบแทนซึ่งได้รับอนุมัติจากคณะกรรมการบริษัท
ให้แก่พนักงานหรือลูกจ้างของบริษัทหรือบุคคลใดๆ ที่กระทำกิจการให้บริษัท

(ฉ) ร่วมกับกรรมการผู้อำนวยการบริหาร
ในการรักษามาตรฐานของการให้บริการให้มีคุณภาพซึ่งรับรองโดยสถาบันรับรองคุณภาพโรงพยาบาล

ทั้งนี้
อำนาจของกรรมการผู้อำนวยการแพทย์จะไม่รวมถึงอำนาจในการอนุมัติรายการใดที่อาจมีความขัดแย้ง
หรือรายการใดที่กรรมการผู้อำนวยการแพทย์หรือบุคคลที่เกี่ยวโยงกันกับกรรมการผู้อำนวยการแพทย์มีส่วนได้ส่วนเสีย
หรือผลประโยชน์ในลักษณะอื่นใดขัดแย้งกับบริษัทหรือบริษัทย่อย (ถ้ามี)
ตามกฎเกณฑ์ของตลาดหลักทรัพย์แห่งประเทศไทย
ซึ่งการอนุมัติรายการในลักษณะดังกล่าวจะต้องเสนอต่อที่ประชุม
คณะกรรมการและ/หรือที่ประชุมผู้ถือหุ้นเพื่อพิจารณาและอนุมัติรายการดังกล่าวตามที่ข้อบังคับของบริษัท
หรือกฎหมายที่เกี่ยวข้องกำหนด
เว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัทที่คณะกรรมการกำหนดกรอบการพิจารณาไว้ชัดเจนแล้ว

ขอบเขต หน้าที่ และความรับผิดชอบของกรรมการผู้อำนวยการบริหาร และผู้อำนวยการบริหาร
มีดังนี้

ผู้อำนวยการบริหาร ได้รับการแต่งตั้งเพื่อทำหน้าที่
และรักษาการตำแหน่งกรรมการผู้อำนวยการบริหาร โดยมีอำนาจ หน้าที่
และความรับผิดชอบในการบริหารงานในเรื่องเกี่ยวกับการดำเนินงานตามปกติธุระและงานบริหารของบริษัท
ดังต่อไปนี้

(ก) ควบคุมดูแลการดำเนินกิจการและ/หรือบริหารงานประจำวันของบริษัท

(ข) ดำเนินการหรือปฏิบัติงานให้เป็นไปตามนโยบาย แผนงาน
และงบประมาณที่ได้อนุมัติจากคณะกรรมการบริษัท

(ค)
พิจารณาเรื่องการจัดสรรงบประมาณประจำปีตามที่ฝ่ายจัดการเสนอก่อนที่จะนำเสนอให้คณะกรรมการบริษัทพิจารณาอนุมัติ
ทั้งนี้ให้รวมถึงการพิจารณาและอนุมัติการเปลี่ยนแปลงและเพิ่มเติมงบประมาณรายจ่ายประจำปีในระหว่างที่ไม่มีการประชุมคณะกรรมการบริษัทในกรณีเร่งด่วน
และให้นำเสนอคณะกรรมการบริษัท เพื่อทราบในที่ประชุมคราวต่อไป

  (ง) อนุมัติการจัดซื้อจัดจ้างในวงเงินไม่เกิน 300,000 บาทต่อครั้ง

(จ) อนุมัติการใช้จ่ายเงินลงทุนที่สำคัญๆ
ที่ได้กำหนดไว้ในงบประมาณรายจ่ายประจำปีตามที่จะได้รับมอบหมายจากคณะกรรมการบริษัท
หรือตามที่คณะกรรมการบริษัทได้เคยมีมติอนุมัติในหลักการไว้แล้ว

(ฉ)
จัดสรรเงินบำเหน็จรางวัลซึ่งได้รับอนุมัติจากคณะกรรมการบริษัทแล้วแก่พนักงานหรือลูกจ้างของบริษัท
หรือบุคคลใดๆ ที่กระทำกิจการให้บริษัท

(ช) เป็นผู้รับมอบอำนาจของบริษัทในการบริหารกิจการของบริษัท ให้เป็นไปตามวัตถุประสงค์
ข้อบังคับ นโยบาย ระเบียบ ข้อกำหนด คำสั่ง
มติที่ประชุมผู้ถือหุ้นและ/หรือมติที่ประชุมคณะกรรมการของบริษัททุกประการ

ทั้งนี้ อำนาจของกรรมการผู้อำนวยการบริหารและผู้อำนวยการบริหาร
จะไม่รวมถึงอำนาจในการอนุมัติรายการใดที่อาจมีความขัดแย้ง
หรือรายการใดที่กรรมการผู้อำนวยการบริหารหรือบุคคลที่เกี่ยวโยงกันกับกรรมการผู้อำนวยการบริหารและผู้อำนวยการบริหาร
มีส่วนได้ส่วนเสีย หรือผลประโยชน์ในลักษณะอื่นใดขัดแย้งกับบริษัทหรือบริษัทย่อย (ถ้ามี)
ตามกฎเกณฑ์ของตลาดหลักทรัพย์แห่งประเทศไทย
ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรมการและ/หรือที่ประชุมผู้ถือหุ้น
เพื่อพิจารณาและอนุมัติรายการดังกล่าวตามที่ข้อบังคับของบริษัท หรือกฎหมายที่เกี่ยวข้องกำหนด
เว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัทที่คณะกรรมการกำหนดกรอบการพิจารณาไว้ชัดเจนแล้ว

นอกจากนี้ ที่ประชุมคณะกรรมการ มีมติเพิ่มอำนาจรองผู้อำนวยการบริหาร
ให้มีอำนาจอนุมัติการจัดซื้อจัดจ้าง ในวงเงินไม่เกิน 300,000 บาท
ต่อครั้งเช่นเดียวกับผู้อำนวยการบริหาร) ทั้งนี้
การมอบอำนาจดังกล่าวจะไม่รวมถึงอำนาจในการอนุมัติรายการใดที่อาจมีความขัดแย้ง
หรือรายการใดที่ผู้รับมอบอำนาจหรือบุคคลที่เกี่ยวโยงกัน มีส่วนได้ส่วนเสีย
หรือผลประโยชน์ในลักษณะอื่นใดขัดแย้งกับบริษัทหรือบริษัทย่อย (ถ้ามี)
ตามกฎเกณฑ์ของตลาดหลักทรัพย์แห่งประเทศไทย
ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรมการและ/หรือที่ประชุมผู้ถือหุ้นเพื่อพิจารณาและอนุมัติรายการดังกล่าวตามที่ข้อบังคับของบริษัท
หรือกฎหมายที่เกี่ยวข้องกำหนด
เว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัทที่คณะกรรมการกำหนดกรอบการพิจารณาไว้ชัดเจนแล้ว

(2) การสรรหากรรมการและผู้บริหาร

การคัดเลือกบุคคลที่จะเข้าดำรงตำแหน่งเป็นกรรมการของบริษัท จะต้องผ่านที่ประชุม
ผู้ถือหุ้นเป็นผู้แต่งตั้งโดยใช้เสียงข้างมาก โดยมิได้ผ่านขั้นตอนของคณะกรรมการสรรหา
อย่างไรก็ตามผู้ได้รับการคัดเลือกจะต้องมีคุณสมบัติตามเกณฑ์ของมาตรา 68
แห่งพระราชบัญญัติมหาชนจำกัด พ.ศ. 2535
โดยพิจารณาจากผู้ทรงคุณวุฒิที่มีพื้นฐานและความเชี่ยวชาญในสาขาอาชีพซึ่งเป็นประโยชน์ต่อการดำเนินธุรกิจของบริษัท
มีภาวะความเป็นผู้นำ วิสัยทัศน์กว้างไกล มีคุณธรรมและจริยธรรม ประวัติการทำงานที่โปร่งใส
และมีความสามารถในการแสดงความคิดเห็นอย่างเป็นอิสระเป็นสำคัญ

ในการสรรหาผู้บริหาร บริษัทฯ
มีคณะอนุกรรมการซึ่งประกอบไปด้วยผู้บริหารระดับสูงจากทั้งฝ่ายแพทย์ ฝ่ายการพยาบาล ฝ่ายบริหาร
และที่ปรึกษาอาวุโสฝ่ายทรัพยากรบุคคล
ร่วมพิจารณาคุณสมบัติและสัมภาษณ์เพื่อประเมินความสามารถและประสบการณ์ที่เกี่ยวข้อง
พร้อมกับมีมาตรการพิจารณากำหนดผลตอบแทนผู้บริหารระดับสูงตามหน้าที่และขอบเขตความรับผิดชอบ
โดยใช้ข้อมูลผลตอบแทนของอุตสาหกรรมเดียวกันและมีขนาดใกล้เคียงกัน

(3) ค่าตอบแทนกรรมการ และผู้บริหาร

บริษัทฯได้จ่ายค่าตอบแทนกรรมการ และผู้บริหาร รวมทั้งค่าตอบแทนอื่น ๆ สำหรับงวดสิ้นสุดวันที่ 31
กรกฎาคม 2552 ดังต่อไปนี้

(1) ค่าตอบแทนรวมของกรรมการบริษัท ในรูปแบบค่าเบี้ยประชุม และสวัสดิการ ดังนี้

(หน่วย: บาท)

[TABLE]

* ได้รับการแต่งตั้งให้ดำรงตำแหน่งกรรมการจากที่ประชุมใหญ่สามัญผู้ถือหุ้นประจำปี 2551 เมื่อวันที่
20 พฤศจิกายน 2551

** พ้นวาระดำรงตำแหน่งกรรมการบริษัทเมื่อวันที่ 20 พฤศจิกายน 2551

ค่าตอบแทนกรรมการ คือค่าตอบแทนที่จ่ายให้แก่กรรมการของบริษัท
โดยไม่รวมเงินเดือนและผลประโยชน์ที่เกี่ยวข้องที่จ่ายให้แก่ผู้บริหาร
และค่าตอบแทนกรรมการดังกล่าว ได้รับอนุมัติจากผู้ถือหุ้นแล้ว

สำหรับสวัสดิการการรักษาพยาบาลของกรรมการและครอบครัวจำนวน 600,000 บาท ต่อปีนั้น ในปี
2552 สวัสดิการดังกล่าวคิดเป็นเงินจำนวน 2,727,552 บาท
ปรากฏตามหมายเหตุประกอบงบการเงินข้อ 7 ทั้งนี้ กรณีใช้สิทธิสวัสดิการเกินวงเงินดังกล่าว
บริษัทจะดำเนินการเรียกเก็บตามขั้นตอนต่อไป

(2) ค่าตอบแทนของกรรมการบริหารและผู้บริหาร

ค่าตอบแทนรวมของกรรมการบริหารและผู้บริหารของบริษัท จำนวน 10 ท่าน ประจำปี 2552
คิดเงิน 9,291,002 บาท โดยที่ค่าตอบแทนดังกล่าวรวมถึงเงินเดือน ค่าแพทย์
และผลประโยชน์ที่เกี่ยวข้องของผู้บริหาร

  (4) การกำกับดูแลกิจการ

บริษัทได้ให้ความสำคัญกับการดำเนินงานภายใต้หลักธรรมาภิบาล
โดยคณะกรรมการบริษัทมีความมุ่งมั่นที่จะปฏิบัติตามมาตรการกำกับดูแลกิจการที่ดี
โดยจะปฏิบัติตามแนวทางปฏิบัติที่ดีของกรรมการบริษัท
จดทะเบียนตามที่ตลาดหลักทรัพย์ได้กำหนดไว้ในข้อพึงปฏิบัติที่ดีสำหรับกรรมการบริษัทจดทะเบียน
(Code of Best Practice for Directors of Listed Companies)

นอกจากนี้ บริษัทยังนำหลักการการกำกับดูแลกิจการที่ดี 15 ข้อ (Principle of Good
Corporate Governance) เป็นแนวทางในการดำเนินงานของบริษัท
เพื่อประโยชน์ต่อการดำเนินธุรกิจของบริษัท
และเป็นการเสริมสร้างความโปร่งใสและประสิทธิภาพของฝ่ายจัดการ
อันจะสร้างความเชื่อมั่นให้เกิดขึ้นแก่ผู้ถือหุ้น ผู้ลงทุน และผู้ที่เกี่ยวข้องทุกฝ่าย
โดยมีรายละเอียดดังต่อไปนี้

1. นโยบายเกี่ยวกับการกำกับดูแลกิจการ

คณะกรรมการบริษัทได้ตระหนักถึงความสำคัญของการกำกับดูแลกิจการที่ดี
เพื่อช่วยให้บริษัทสามารถควบคุมการดำเนินงานของบริษัทให้เป็นไปด้วยความโปร่งใสและมีประสิทธิภาพ
รวมทั้งเพิ่มขีดความสามารถในการแข่งขันของกิจการและเพิ่มความเชื่อมั่นให้แก่ผู้ถือหุ้น นักลงทุน
และผู้เกี่ยวข้องทุกฝ่าย โดยนโยบายสนับสนุนการกำกับดูแลกิจการจะครอบคลุมในเรื่อง
สิทธิและความเท่าเทียมของผู้ถือหุ้นและผู้มีส่วนได้เสีย บทบาท หน้าที่ ความรับผิดชอบ
และความเป็นอิสระของคณะกรรมการบริษัท การเปิดเผยข้อมูลโปร่งใส
การควบคุมและบริหารความเสี่ยง และจริยธรรมธุรกิจ เป็นต้น

2. สิทธิของผู้ถือหุ้น

บริษัทให้ความสำคัญกับการปฏิบัติต่อผู้ถือหุ้นทุกๆ คนอย่างเท่าเทียมกัน
โดยในการประชุมผู้ถือหุ้นบริษัทในแต่ละครั้ง
บริษัทได้จัดส่งหนังสือนัดประชุมพร้อมข้อมูลประกอบการประชุมตามวารสารต่างๆ
ให้ผู้ถือหุ้นทราบล่วงหน้าไม่น้อยกว่า 7 วัน
เปิดโอกาสให้ผู้ถือหุ้นสามารถเสนอวาระการประชุมส่งคำถามเพิ่มเติม
เสนอบุคคลเข้าดำรงตำแหน่งกรรมการบริษัท ก่อนวันประชุมใหญ่สามัญประจำปีผ่านช่องทาง ต่าง ๆ
เช่น แจ้งผ่านส่วนของนักลงทุนสัมพันธ์บนเว็บไซต์ของบริษัท ส่งอีเมล์ถึง
info@thainakarin.co.th หรือไปรษณีย์บัตรตอบกลับซึ่งส่งไปพร้อมหนังสือเชิญประชุม
นอกจากนี้ในการประชุมผู้ถือหุ้นมีสิทธิอย่างเท่าเทียมกันในการตรวจสอบการดำเนินงานของบริษัท
สามารถแสดงความคิดเห็น และให้ข้อเสนอแนะต่าง ๆ
ได้อย่างอิสระและบริษัทมีนโยบายที่เปิดโอกาสให้ผู้ถือหุ้นที่ไม่สามารถเข้าร่วมประชุมได้สามารถมอบอำนาจให้กรรมการตรวจสอบ
เป็นตัวแทนในการเข้าร่วมประชุมและออกเสียงลงคะแนนในที่ประชุมผู้ถือหุ้นได้
โดยภายหลังการประชุมบริษัทได้มีการจัดทำบันทึกรายงานการประชุมผู้ถือหุ้นอย่างครบถ้วนถูกต้อง

3. สิทธิของผู้มีส่วนได้เสีย

บริษัทให้ความสำคัญต่อสิทธิของผู้มีส่วนได้เสียทุกกลุ่มที่เกี่ยวข้อง ดังนี้

(ก) พนักงาน : บริษัทปฏิบัติต่อพนักงานทุกคนอย่างเท่าเทียม เป็นธรรม
และให้ผลตอบแทนที่เหมาะสมรวมทั้งให้จัดการอบรมและพัฒนาความรู้เฉพาะทางและความรู้ทางด้านภาษา
เป็นต้น

(ข) คู่ค้าและเจ้าหนี้ : บริษัทปฏิบัติต่อคู่ค้าและเจ้าหนี้อย่างเป็นธรรม
เป็นไปตามเงื่อนไขทางการค้าและ/หรือข้อตกลงในสัญญาที่ทำร่วมกัน
เพื่อก่อให้เกิดความสัมพันธ์อันดีทางธุรกิจซึ่งจะเป็นประโยชน์ทุกฝ่าย

(ค) ผู้ใช้บริการ : บริษัทเอาใจใส่และรับผิดชอบต่อผู้ใช้บริการ
โดยการให้บริการที่มีคุณภาพและได้มาตรฐาน รักษาความลับของคนไข้ภายใต้การปฏิบัติ
ตามกฎหมายอย่างเคร่งครัด และมีหน่วยงานรับข้อร้องเรียนผู้ใช้บริการ
เพื่อเร่งดำเนินการแก้ไขโดยเร็ว รวมทั้งการประเมินผลความพึงพอใจของผู้ใช้บริการ
โดยจัดทำการวิจัยเพื่อสอบถามความพึงพอใจและความต้องการของผู้ใช้บริการเป็นประจำทุกไตรมาส

(ง) คู่แข่ง : บริษัทปฏิบัติตามกติกาการแข่งขันที่ดี และหลีกเลี่ยงวิธีการที่ไม่สุจริตเพื่อทำลายคู่แข่ง

(จ) ผู้ถือหุ้น : บริษัทมุ่งเน้นพัฒนาองค์กรให้มีการเติบโตอย่างต่อเนื่อง
ส่งผลให้บริษัทมีรายได้และผลกำไรเพิ่มขึ้นได้
และมูลค่าของบริษัทและส่งผลให้ผู้ถือหุ้นของบริษัทได้รับผลตอบแทนสูงสุด

(ฉ) ชุมชนและสังคม : บริษัทให้ความสำคัญรับผิดชอบต่อสภาพแวดล้อมของชุมชนและสังคม
โดยเฉพาะอย่างยิ่งผลกระทบต่อสิ่งแวดล้อม โดยได้จัดให้มีกระบวนการในการรักษาสิ่งแวดล้อม
ได้แก่ การกำจัดขยะติดเชื้อ การกำจัดน้ำเสีย การกำจัดขยะพิษ
อย่างมีประสิทธิภาพและได้มาตรฐานตามที่กฎหมายกำหนด นอกจากนี้ ในแต่ละปี
บริษัทยังมีการจัดกิจกรรมให้บริการตรวจรักษาโรคทั่วไปให้แก่ชุมชนโดยไม่คิดค่าใช้จ่ายใดๆ

4. การประชุมผู้ถือหุ้น

ในการประชุมผู้ถือหุ้นประจำปีในปี 2551 มีกรรมการเข้าร่วมประชุมทั้งสิ้น 13 ท่าน
โดยบริษัทเปิดโอกาสให้ผู้ถือหุ้นทุกรายมีสิทธิอย่างเท่าเทียมในการตรวจสอบการดำเนินการของบริษัท
การซักถาม และการเสนอความคิดเห็นและข้อเสนอแนะต่างๆ ในที่ประชุม
โดยภายหลังการประชุมบริษัทได้มีการจัดทำบันทึกประเด็นซักถามและข้อคิดเห็นที่สำคัญไว้ในรายงานการประชุมผู้ถือหุ้นอย่างครบถ้วนถูกต้อง

5. ภาวะผู้นำและวิสัยทัศน์

คณะกรรมการบริษัท ประกอบด้วย กรรมการที่มีความรู้ ความสามารถ และประสบการณ์
โดยแบ่งออกเป็นผู้มีประสบการณ์ด้านแพทย์ และกรรมการที่มีประสบการณ์ด้านบริหาร
โดยคณะกรรมการบริษัทจะเป็นผู้กำหนดนโยบายวิสัยทัศน์กลยุทธ์ เป้าหมายการดำเนินธุรกิจ
แผนธุรกิจ และงบประมาณของบริษัท
ตลอดจนกำกับดูแลให้ฝ่ายจัดการดำเนินการให้เป็นไปตามนโยบาย เป้าหมาย
และแผนการที่กำหนดไว้อย่างมีประสิทธิภาพและประสิทธิผลภายใต้กรอบของกฎหมาย
ข้อบังคับของบริษัท และมติที่ประชุมผู้ถือหุ้นของบริษัท
เพื่อประโยชน์สูงสุดของบริษัทและผู้ถือหุ้นโดยรวม

นอกจากนี้ คณะกรรมการได้จัดให้มีระบบควบคุมภายใน การตรวจสอบภายใน
และระบบบริหารความเสี่ยงที่มีประสิทธิผล
โดยจะมีการติดตามในเรื่องดังกล่าวอย่างสม่ำเสมอในที่ประชุมคณะกรรมการ
คณะกรรมการเพื่อกำกับดูแลให้ กรรมการผู้อำนวยการแพทย์ ผู้อำนวยการบริหาร
และผู้บริหารในส่วนต่าง ๆ ดำเนินการตามนโยบายที่กำหนดไว้

6. ความขัดแย้งทางผลประโยชน์

ปัจจุบัน
บริษัทมีการกำหนดมาตรการป้องกันความขัดแย้งทางผลประโยชน์ที่อาจเกิดขึ้นจากการทำรายการระหว่างกันของบริษัทและบุคคลที่อาจมีความขัดแย้ง
โดยผู้บริหารและผู้มีส่วนได้เสียจะไม่สามารถเข้ามามีส่วนในการอนุมัติรายการดังกล่าวซึ่งรายการระหว่างกันดังกล่าว
ต้องปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์ พ.ร.บ.บริษัทมหาชนจำกัด
พ.ศ.2535 ข้อบังคับ ประกาศ คำสั่ง และข้อกำหนดของตลาดหลักทรัพย์แห่งประเทศไทย นอกจากนี้
บริษัทจะจัดให้คณะกรรมการตรวจสอบ (ผู้เชี่ยวชาญอิสระ) และผู้สอบบัญชี พิจารณาตรวจสอบ
และให้ความเห็นเกี่ยวกับความเหมาะสมของราคาและความสมเหตุสมผลของการทำรายการ
และจะทำการเปิดเผยรายการระหว่างกันดังกล่าวไว้ในหมายเหตุประกอบงบการเงินตามมาตรฐานบัญชีที่กำหนดโดยสมาคมผู้สอบบัญชีแห่งประเทศไทย
ทั้งนี้
บริษัทได้กำหนดแนวทางในการพิจารณาอนุมัติรายการระหว่างกันที่อาจเกิดขึ้นในอนาคตไว้อย่างชัดเจน
ดังรายละเอียดที่ได้แสดงไว้ใน เรื่องการควบคุมภายใน นอกจากนี้
บริษัทได้กำหนดนโยบายและวิธีการดูแลไม่ให้ผู้บริหารและผู้ที่เกี่ยวข้องนำข้อมูลภายในของบริษัทไปใช้เพื่อผลประโยชน์ส่วนตน
โดยผู้บริหารต้องรายงานการเปลี่ยนแปลงการถือหลักทรัพย์ต่อสำนักงานคณะกรรมการ ก.ล.ต.

7. จริยธรรมทางธุรกิจ

บริษัทจะจัดทำแนวทางเกี่ยวกับจริยธรรมธุรกิจหรือจรรยาบรรณ (Code of Ethics or
Statement) เพื่อให้คณะกรรมการ ผู้บริหาร และพนักงานทุกคนในองค์กร
ยึดถือเป็นแนวทางการปฏิบัติหน้าที่ตามภารกิจของตนด้วยความซื่อสัตย์ สุจริต และเที่ยงธรรม
โดยบริษัทจะกำกับและติดตามเพื่อให้มีการปฏิบัติตามแนวทางของจริยธรรมทางธุรกิจ
หรือจรรยาบรรณ ดังกล่าวอย่างจริงจัง รวมถึงการกำหนดบทลงโทษทางวินัยไว้ด้วย

8. การถ่วงดุลของกรรมการที่ไม่เป็นผู้บริหาร

ณ วันที่ 31 กรกฎาคม 2552 คณะกรรมการบริษัท ประกอบด้วย กรรมการทั้งสิ้นจำนวน 15
ท่านซึ่งสามารถแบ่งเป็นกรรมการที่เป็นผู้บริหารจำนวน 6 ท่าน กรรมการที่ไม่เป็นผู้บริหารจำนวน 9
ท่าน และในจำนวนนี้มีกรรมการตรวจสอบซึ่งเป็นกรรมการที่เป็นกรรมการอิสระจำนวน 3 ท่าน
คิดเป็นร้อยละ 23 ของจำนวนกรรมการทั้งหมด

ทั้งนี้ กรรมการทุกท่านมีคุณสมบัติครบถ้วนตามประกาศตลาดหลักทรัพย์ฯ
ว่าด้วยคุณสมบัติและขอบเขตการดำเนินงานของคณะกรรมการตรวจสอบ
เพื่อมาปฏิบัติหน้าที่ในการตรวจสอบและถ่วงดุลการบริหารกิจการต่างๆ ของบริษัทให้มีความถูกต้อง
เป็นธรรม และเป็นไปเพื่อประโยชน์สูงสุดของผู้ถือหุ้น

9. การรวมหรือแยกตำแหน่ง

กรรมการผู้อำนวยการแพทย์และผู้อำนวยการบริหารไม่เป็นบุคคลเดียวกัน
โดยมีการแบ่งแยกหน้าที่ในการกำหนดนโยบายการกำกับดูแลการบริหารงานประจำ
บริษัทมีการกำหนดขอบเขตอำนาจของแต่ละตำแหน่งไว้อย่างชัดเจน
ภายใต้มติของที่ประชุมคณะกรรมการบริษัทฯ
ผู้บริหารดังกล่าวไม่มีอำนาจเบ็ดเสร็จในเรื่องใดเรื่องหนึ่งโดยเฉพาะ
รวมทั้งอำนาจที่มอบให้บุคคลที่ได้รับมอบอำนาจจากตน
ไปอนุมัติหรือทำรายการที่ตนหรือบุคคลที่อาจมีความขัดแย้ง
มีส่วนได้ส่วนเสียหรืออาจมีความขัดแย้งทางผลประโยชน์ในลักษณะอื่นใดกับบริษัท

10. ค่าตอบแทนกรรมการและผู้บริหาร

ที่ประชุมผู้ถือหุ้นของบริษัทได้กำหนดค่าตอบแทนของกรรมการไว้อย่างชัดเจน ทั้งนี้
การกำหนดค่าตอบแทนแก่กรรมการและผู้บริหารของบริษัทจะสอดคล้องกับบทบาท หน้าที่
ความรับผิดชอบตามที่ได้รับมอบหมายซึ่งจะต้องกำหนดให้อยู่ในระดับที่สามารถจูงใจที่เหมาะสมและรักษาบุคลากรที่มีคุณภาพไว้กับบริษัทได้
นอกจากนี้
การกำหนดค่าตอบแทนผู้บริหารจะเป็นไปตามหลักการและนโยบายที่คณะกรรมการบริษัทกำหนด
ซึ่งสอดคล้องกับผลการดำเนินงานและผลประกอบการของบริษัท
และผลการดำเนินงานของผู้บริหารแต่ละราย

11. การประชุมคณะกรรมการ

บริษัทจัดให้มีการประชุมคณะกรรมการบริษัทอย่างน้อยทุก 3 เดือน
และจะจัดให้มีการประชุมพิเศษเพิ่มตามความจำเป็น ซึ่งตั้งแต่วันที่ 1 สิงหาคม 2551 จนถึงวันที่ 31
กรกฎาคม 2552 คณะกรรมการบริษัทมีการประชุมรวมทั้งสิ้น 4 ครั้ง
โดยในแต่ละครั้งมีคณะกรรมการเข้าร่วมเกินกว่าร้อยละ 70 ของจำนวนกรรมการทั้งหมด ทั้งนี้
ในการประชุมแต่ละครั้งได้มีการกำหนดวาระในการประชุมอย่างชัดเจนและมีการส่งหนังสือเชิญประชุมล่วงหน้าอย่างน้อย
7 วัน เพื่อให้คณะกรรมการบริษัทได้มีเวลาศึกษาข้อมูลอย่างเพียงพอก่อนเข้าร่วมประชุม
รวมทั้งได้มีการจดบันทึกการประชุมเป็นลายลักษณ์อักษร
และจัดเก็บรายงานการประชุมที่ผ่านการรับรองจากคณะกรรมการบริษัท
พร้อมให้คณะกรรมการบริษัทและผู้ที่เกี่ยวข้องตรวจสอบได้

นอกจากนี้ ในการดำเนินการประชุมในวาระใดที่กรรมการที่มีส่วนได้เสีย
หรือมีผลประโยชน์เกี่ยวข้อง ก่อนการพิจารณานั้น ๆ
กรรมการที่มีส่วนได้เสียจะออกจากที่ประชุมเพื่อให้ที่ประชุมพิจารณาเรื่องได้อย่างอิสระ

12. ความสัมพันธ์กับผู้ลงทุน

คณะกรรมการให้ความสำคัญต่อการเปิดเผยข้อมูลที่มีความถูกต้องครบถ้วน โปร่งใส และทั่วถึง
ทั้งรายงานข้อมูลทางการเงินและข้อมูลทั่วไปได้ ไม่ว่าด้วยการสอบถามทางโทรศัพท์ 0-2361-2727
หรือในเว็ปไซด์ของบริษัทคือ www.thainakarin.co.th โดยบริษัทฯ
มีนโยบายที่จะทำการพัฒนาในเรื่องดังกล่าวอย่างต่อเนื่อง

(5) การกำกับดูแลการใช้ข้อมูลภายใน

คณะกรรมการบริษัทได้ตระหนักถึงความสำคัญของการป้องกันการนำข้อมูลภายในของบริษัทไปใช้เพื่อประโยชน์ส่วนตนเป็นอย่างยิ่ง
จึงมีนโยบายให้มีการเก็บรักษาข้อมูลซึ่งยังมิได้เปิดเผยต่อประชาชนไว้เป็นความลับ
โดยกำหนดให้รับรู้เฉพาะผู้มีส่วนเกี่ยวข้องเท่านั้น

ทั้งนี้
บริษัทได้แจ้งให้กรรมการและผู้บริหารทุกคนรับทราบถึงภาระหน้าที่ในการรายงานการถือหลักทรัพย์ในบริษัทของตน
รวมถึงคู่สมรสและบุตรที่ยังไม่บรรลุนิติภาวะ
ตลอดจนรายงานการเปลี่ยนแปลงการถือหลักทรัพย์ต่อสำนักงาน ก.ล.ต. ตามมาตรา 59
และบทลงโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 แล้ว

อีกทั้ง บริษัทได้เพิ่มข้อกำหนดห้ามมิให้กรรมการ ผู้บริหาร พนักงาน รวมถึงคู่สมรส
และบุตรที่ยังไม่บรรลุนิติภาวะ ใช้ข้อมูลภายในของบริษัท
ซึ่งยังมิได้เปิดเผยต่อสาธารณชนโดยเฉพาะข้อมูลทางการเงิน ในการหาประโยชน์ส่วนตน
รวมถึงในการซื้อ ขาย โอน หรือรับโอนหลักทรัพย์ของบริษัทด้วย สำหรับกรณีที่ไม่เข้าข่ายกรณีข้างต้น
กรรมการ ผู้บริหารรวมถึงคู่สมรสและบุตรที่ยังไม่บรรลุนิติภาวะ20ที่ทำการซื้อ ขาย โอน
หรือรับโอนหลักทรัพย์ของบริษัท จะต้องรายงานต่อสำนักงานคณะกรรมการ ก.ล.ต. ภายใน 3
วันนับแต่วันที่เกิดรายการขึ้น
พร้อมทั้งส่งสำเนารายงานนี้ให้กับเลขานุการบริษัทเพื่อเก็บเป็นหลักฐานทุกครั้งที่ทำการซื้อ ขาย โอน
หรือรับโอนหลักทรัพย์ดังกล่าว

ทั้งนี้ บริษัทได้กำหนดไว้ในคู่มือพนักงานของบริษัท
ห้ามมิให้ผู้บริหารและพนักงานคนใดนำข้อมูลภายในของบริษัทไม่ว่าจะเป็นเรื่องใดๆ
ไปใช้เพื่อประโยชน์ส่วนตน
บริษัทถือว่าบุคคลดังกล่าวมีความผิดและจะถูกลงโทษตามข้อบังคับพนักงานของบริษัทต่อไป

(6) บุคลากร

ณ วันที่ 31 กรกฎาคม 2552 บริษัทมีพนักงานประจำ 958 คน และพนักงานชั่วคราว 123 คน
รวมทั้งสิ้น 1,081 คน โดยมีค่าใช้จ่ายเกี่ยวกับเงินเดือน ค่าแรงและผลประโยชน์อื่นของพนักงาน
สำหรับปี 2552 ดังนี้

  -------------------------------------------------- --------------------
  ประเภท                                             บาท

  เงินเดือน ค่าล่วงเวลา และโบนัส                          238,501,588

  สวัสดิการ                                            12,028,508

  เงินสมทบกองทุนประกันสังคม                              6,211,097

  เงินสมทบกองทุนสำรองเลี้ยงชีพ                            1,569,436

  อื่น ๆ                                               79,079

  รวม                                                258,389,708
  -------------------------------------------------- --------------------

นโยบายการอบรมและพัฒนาพนักงาน

เนื่องจากบริษัทประกอบธุรกิจด้านสถานพยาบาลซึ่งเน้นการบริการคุณภาพเป็นหลัก
จึงมุ่งเน้นทางด้านการพัฒนาบุคลากรให้เกิดประโยชน์สูงสุดต่อองค์กรและเพื่อให้ลูกค้าพึงพอใจ
ในการเพิ่มประสิทธิภาพในการทำงานจะเน้นการทำงานเป็นทีม
และจัดการอบรมพัฒนาบุคลากรให้มีคุณภาพ
บริษัทมีฝ่ายพัฒนาและฝึกอบรมเป็นผู้รับผิดชอบในการจัดทำแผนฝึกอบรมรูปแบบ
การติดตามประเมินผลและดำเนินการตามแผนแต่ละปีครอบคลุมทั้งองค์กร
การดำเนินงานด้านการฝึกอบรมและพัฒนาพนักงาน เริ่มจากการสำรวจและวิเคราะห์ความต้องการ
และความจำเป็นในการฝึกอบรม เพื่อกำหนดหลักสูตร และเนื้อหาของการฝึกอบรม
ตลอดจนจัดทำเป็นแผนการฝึกอบรมประจำปี
โดยแผนการฝึกอบรมมีความสอดคล้องกับความต้องการของบริษัทและพนักงาน

แนวทางการพัฒนาบุคลากรของโรงพยาบาลประกอบด้วย 3 แนวทาง ดังนี้

1. ด้านวิชาชีพ ความรู้และทักษะทางวิชาชีพ เช่น การอบรมด้านวิชาชีพพยาบาล
การใช้เครื่องมืออุปกรณ์แก่ บุคลากรทางการแพทย์ และเทคนิคการแพทย์ เลขามืออาชีพ
การใช้คอมพิวเตอร์และอินเตอร์เน็ต เป็นต้น

2. ด้านทัศนคติ การบริการ มนุษยสัมพันธ์ และการใช้ชีวิตประจำวัน เช่น โครงการ ESB
(Excellent Service Behavior) กิจกรรม 5 ส. การอบรมสภาวะทางอารมณ์ (EQ)
โครงการ Happy Brain โครงการสานสัมพันธ์ วันรวมใจ ไทยนครินทร์ (OD : Organization
Development) เสริมสร้างความสามัคคีระหว่างแผนก โครงการศิลปะป้องกันตัวสำหรับผู้หญิง
โครงการ MC Search เป็นต้น

3. ด้านความเป็นสากล เช่น การอบรมภาษาเพื่อการสื่อสาร ได้แก่ ภาษาจีน ภาษาอังกฤษ
และภาษาญี่ปุ่น เพื่อช่วยในการสื่อสารและอำนวยความสะดวกให้กับลูกค้าชาวต่างชาติ เป็นต้น